PATVIRTINTA

Komisijos savivaldybės žemės sklypų nuomos konkursui organizuoti

2025 m. gegužės 5 d. posėdyje

**PLUNGĖS RAJONO SAVIVALDYBEI NUOSAVYBĖS TEISE PRIKLAUSANČIO ŽEMĖS SKLYPO, UNIKALUS NR. 6810-0007-0024, VIEŠO NUOMOS KONKURSO SĄLYGOS**

**I SKYRIUS**

**BENDROSIOS NUOSTATOS**

1. Vadovaujantis Plungės rajono savivaldybei nuosavybės teise priklausančios žemės perdavimo patikėjimo teise, perdavimo neatlygintinai ja naudotis (panaudai), nuomos viešojo konkurso būdu ir nuomos be konkurso organizavimo ir vykdymo, perleidimo tvarkos aprašu, patvirtintu Plungės rajono savivaldybės tarybos 2025 m. kovo 27 d. sprendimu Nr. T1-91 „Dėl Plungės rajono savivaldybei nuosavybės teise priklausančios žemės perdavimo patikėjimo teise, perdavimo neatlygintinai ja naudotis (panaudai), nuomos viešojo konkurso būdu ir nuomos be konkurso organizavimo ir vykdymo, perleidimo tvarkos aprašo patvirtinimo“, Plungės rajono savivaldybės administracija (Vytauto g. 12, Plungės m., juridinio asmens kodas 188714469) (toliau – Nuomotojas) organizuoja viešąjį konkursą (toliau – Konkursas) Savivaldybei nuosavybės teise priklausančio ir Administracijos patikėjimo teise valdomo žemės sklypo, kurio unikalus Nr. 6810-0007-0024, išnuomojimui 3 (trijų) metų laikotarpiui.
2. Konkursą organizuoja Plungės rajono savivaldybės administracijos direktoriaus 2025 m. balandžio 29 d. įsakymu Nr. DE-297 sudaryta Nuomos konkurso komisija (toliau – Komisija).

3. Nuomojamo turto duomenys. Žemės sklypas, kurio unikalus Nr. 6810-0007-0024, plotas 0,7413 ha, esantis Babrungo k., Plungės r. sav. (pažymėtas pridedamoje schemoje). Pradinis nuomos mokestis – 36,00 Eur (be PVM, nes bus išrašomos sąskaitos faktūros be išskirto PVM) per 1 metus.

4. Nuomojamo žemės sklypo pagrindinė naudojimo paskirtis – žemės ūkio.

5. Žemės sklypas išnuomojamas 3 (trijų) metų laikotarpiui, su galimybe pratęsti, nekeičiant esminių nuomos sąlygų ir su galimybe nutraukti sutartį anksčiau termino, įspėjus nuomininką prieš 3 (tris) mėnesius, po to kai bus pakeisti sklypų kadastro duomenys pagal parengtus ir patvirtintus teritorijų planavimo dokumentus, apimančius numatomą Plungės pramonės parko teritoriją.

6. Konkurso dalyvis privalo sumokėti į Plungės rajono savivaldybės administracijos (įstaigos kodas 188714469) sąskaitą Nr. LT70 4010 0430 0005 0139, Luminor bank AS, pradinį įnašą, lygų 3 (trijų) mėnesių pradiniam nuompinigių dydžiui (pradinis įnašas – 9 eurai). Konkurso laimėtojo sumokėtas pradinis įnašas įskaitomas į nuompinigius. Jeigu Konkurso dalyvis, pripažintas laimėtoju, per 10 (dešimt) kalendorinių dienų nesudaro turto nuomos sutarties, pradinis įnašas jam negrąžinamas. Konkurso dalyviams, nepripažintiems laimėtojais, pradinis įnašas grąžinamas į jiems priklausančias sąskaitas per 5 (penkias) darbo dienas nuo Konkurso protokolo pasirašymo dienos.

7. Nuomos sąlygos:

7.1. užtikrinti, kad žemės sklypas būtų naudojamas žemės ūkio veiklai;

7.2. užtikrinti, kad žemės sklypas būtų naudojamas taikant specialiąsias žemės naudojimo sąlygas (ir įregistruotose teritorijose Nekilnojamojo turto registre ir neįregistruotose teritorijose);

7.3. draudžiama tverti tvoras ar įveisti želdinius;

7.4. draudžiama subnuomoti išsinuomotą žemės sklypą, kitaip perleisti jį naudoti tretiesiems asmenims;

7.5. nuomininkas atsako už žalą, padarytą turtui dėl nuomininko kaltės;

7.6. nuomos mokestis mokamas vieną kartą metuose iki rugsėjo 30 d., pagal sąskaitas faktūras išrašomas iki einamų metų rugsėjo 1 d. Konkursą laimėjusio pasiūlymo nuompinigių suma perskaičiuojama pagal žemės nuomos mėnesių skaičių einamais metais.

Delspinigių dydis nustatytas 0,05 proc. nuo nesumokėtos sumos, už kiekvieną pavėluotą sumokėti nuompinigius dieną.

8. Visa informacija apie Konkursą bei nuomos sutarties sąlygas teikiama adresu: Vytauto g. 12, Plungė, [www.plunge.lt](http://www.plunge.lt). Kontaktinis asmuo: Turto skyriaus vyr. specialistė Daina Lakačauskė, tel. (+370 628) 40 852, el. p. daina.lakacauske@plunge.lt.

**II SKYRIUS**

**REIKALAVIMAI KONKURSO DALYVIAMS**

9. Konkurse gali dalyvauti visi suinteresuoti fiziniai asmenys, kurie Lietuvos Respublikos ūkininko ūkio įstatymo nustatyta tvarka yra įregistravę ūkininko ūkį ir juridiniai asmenys, kurių veiklos pajamos per 2024 metus iš žemės ūkio veiklos sudaro daugiau kaip 50 proc. visų subjekto metinių pajamų.

**III SKYRIUS**

**PARAIŠKŲ PATEIKIMAS**

10. Vokai su paraiškomis pateikiami 2025 m. gegužės 21–22 d. (nuo 9 val. iki 16 val.) adresu: Vytauto g. 12, Plungė, 115 kab. Pavėluotai gautas vokas su paraiška neatplėštas grąžinamas jį pateikusiam asmeniui.

11. Paraiška teikiama lietuvių kalba, užklijuotame voke, ant kurio turi būti užrašytas Konkurso dalyvio pavadinimas, adresas ir tekstas „PLUNGĖS RAJONO SAVIVALDYBEI NUOSAVYBĖS TEISE PRIKLAUSANČIO ŽEMĖS SKLYPO, KURIO UNIKALUS NR. 6810-0007-0024, PLOTAS 0,7413 HA, BABRUNGO K., PLUNGĖS R. SAV., VIEŠAS NUOMOS KONKURSAS“, kartu su voku pateikiamas pradinio įnašo sumokėjimą patvirtinantis banko sąskaitos išrašas.

12. Konkurso dalyvis turi pateikti, jeigu tai **juridinis asmuo**:

12.1. paraišką dalyvauti Konkurse;

12.2. patvirtintą parašką teikiančio juridinio asmens, įstatų/nuostatų kopiją;

12.3. Įgaliojimą atstovauti juridinį asmenį (kai asmuo nėra registruotas įmonės vadovas) su asmens tapatybę patvirtinančio dokumento kopija;

12.4. kompetentingo valdymo organo spendimą dalyvauti Konkurse (nereikia teikti, kai juridinio asmens savininkas yra vienas asmuo ir kartu yra juridinio asmens vadovas);

12.5. Juridinių asmenų registro išplėstinį išrašą (Apie juridinio asmens vykdomą veiklą, vadovą, akcininkus, registracijos datą ir kt.);

12.6. juridinio asmens balansą ir pažymą apie žemės ūkio veiklos subjekto pajamas, patvirtinančius, kad pajamos iš žemės ūkio veiklos sudaro daugiau kaip 50 proc.).

**Fizinis asmuo**, pageidaujantis dalyvauti Konkurse, pateikia paraišką dalyvauti Konkurse, asmens tapatybę patvirtinančio dokumento kopiją ir ūkininko ūkio registracijos pažymėjimo kopiją.

**IV SKYRIUS**

**VOKŲ SU KONKURSO DALYVIŲ PARAIŠKOMIS ATPLĖŠIMAS IR VERTINIMAS**

13. Įregistruotas Konkurso dalyvis iki skelbime nurodyto dokumentų registravimo termino pabaigos turi teisę atšaukti pateiktą paraišką ir pateikti naują paraišką. Tokiu atveju Konkurso dalyvių registracijos knygoje įrašoma, kad ankstesnė paraiška atšaukta ir, jeigu pateiktas naujas vokas, nurodoma naujo voko pateikimo data ir laikas. Konkurso dalyviui, pateikusiam voką su naujais dokumentais, suteikiamas naujas registracijos numeris. Draudžiama pateikti naują paraišką, neatšaukus ankstesniosios. Konkurso dalyviui, atšaukusiam pateiktą paraišką, jo pateikti dokumentai grąžinami įvykus Konkursui arba, jeigu dalyvauti Konkurse neįsiregistruoja nė vienas kitas asmuo, – pasibaigus dokumentų registravimo terminui.

14. Iki Komisijos posėdžio pradžios Konkurso dalyvių vokai su dokumentais neatplėšiami, kiti asmenys su duomenimis apie įregistruotus Konkurso dalyvius nesupažindinami.

15. Vokai su Konkurso dalyvių paraiškomis atplėšiami 2025 m. gegužės 23 d. 9 val. 20 min. Vytauto g. 12, Plungės m.

16. Komisija atlieka gautų pasiūlymų vertinimą ir tikrina, ar Konkurso dalyvis atitinka Konkurso sąlygų II ir III skyrių reikalavimus. Pateikus klaidingus duomenis ar nepateikus Konkurso sąlygų 12 punkte nurodytus privalomus dokumentus, galimi nuomininkai nepripažįstami Konkurso dalyviais.

17. Komisija, įvertinusi pasiūlymus, pirmuoju įrašo Konkurso dalyvį, pasiūliusį didžiausią nuompinigių dydį.

18. Konkursą laimi dalyvis, paraiškoje nurodęs didžiausią nuompinigių dydį. Jeigu tokį pat (didžiausią) dydį pasiūlo keli Konkurso dalyviai, Konkurso laimėtoju pripažįstamas dalyvis, anksčiau įregistruotas dalyvių registracijos pažymoje.

19. Konkurso rezultatai įforminami protokolu per 3 (tris) darbo dienas nuo posėdžio vykdymo dienos. Kiekvienas Konkurso dalyvis nuo protokolo pasirašymo dienos turi teisę susipažinti su protokolu.

**V SKYRIUS**

**NUOMOS SUTARTIES SUDARYMAS**

20. Konkurso dalyviai apie jo rezultatus bus informuoti raštu per 3 (tris) darbo dienas nuo protokolo pasirašymo dienos.

21. Nuomotojas ir Konkurso laimėtojas per 10 (dešimt) darbo dienų nuo Komisijos posėdžio protokolo pasirašymo dienos pasirašo nuomos sutartį.

22. Jei Konkurso laimėtojas neatvyko pasirašyti nuomos sutarties per 10 (dešimt) darbo dienų nuo protokolo pasirašymo dienos, Konkurso rezultatai anuliuojami ir Konkursas laikomas neįvykusiu.

23. Konkurso dalyviai Konkurso rezultatus gali apskųsti Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_